CELEX: 
Language: lt
Date: 2018-12-12 00:00:00
Title: KOMISIJOS DELEGUOTASIS REGLAMENTAS (ES) …/... kuriuo papildomos Europos Parlamento ir Tarybos direktyvos 2014/53/ES nuostatos dėl esminių reikalavimų, nurodytų tos direktyvos 3 straipsnio 3 dalies g punkte, taikymo siekiant nustatyti mobiliaisiais prietaisais pagalbą kviečiančio asmens buvimo vietą

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Šiuo metu asmens, kviečiančio skubią pagalbą mobiliuoju telefonu, buvimo vieta nustatoma pagal CELL ID vietos nustatymo metodą. CELL ID vietos nustatymo metodą plačiai naudoja mobiliojo ryšio tinklų operatoriai, taip įgyvendindami Universaliųjų paslaugų direktyvą
                  1
               . Skambinančio asmens buvimo vieta gali būti nustatyta pagal mobiliojo ryšio bokšto, kuris nebūtinai yra arčiausiai skambinančio asmens, bet prie kurio yra prisijungęs mobilusis telefonas, aprėpties zoną. Šios zonos dydis priklauso nuo aprėpties kampo ir mobiliojo ryšio spindulio. Pastarasis gali svyruoti nuo 100 metrų iki kelių kilometrų
                  2
               . Dėl to tam tikrais atvejais, ypač kalnuose ir miestuose, nustatant pagalbą kviečiančių asmenų buvimo vietą galima didelė paklaida.
            
            
               Šiuo metu į mobiliuosius telefonus diegiamos pažangiosios kompiuterijos technologijos, kurios leidžia tvarkyti pasaulinės navigacijos palydovų sistemos (GNSS)
                  3
                buvimo vietos nustatymo duomenis ir belaidžio ryšio tinklo informaciją; todėl atsirado galimybė įdiegti technologinį sprendimą, kuris leistų nustatyti tikslesnę skambinančio asmens buvimo vietą. Skambinančio asmens buvimo vietos nustatymas naudojant hibridinę sistemą, pagal kurią būtų toliau taikomas CELL ID vietos nustatymo metodas ir pradėta naudoti belaidžio ryšio tinklo ir sistemos GNSS informaciją apie buvimo vietą, teikiamą galutinio naudotojo mobiliajam telefonui, būtų labai naudingas ekstremaliosios situacijos atveju tiek uždarose patalpose, tiek lauke. GNSS padėties nustatymo sprendimai jau plačiai naudojami 8 ES valstybėse narėse ir trečiosiose šalyse (pvz., Jungtinėse Amerikos Valstijose
                  4
               ).
            
            
               Naudojant GNSS, skambinančio asmens buvimo vietą būtų galima nustatyta kur kas tiksliau, dėl to gelbėjimo veiksmai būtų atliekami daug greičiau ir veiksmingiau, o pagalbos ištekliai naudojami optimaliau. Įgyvendinant ES finansuojamą projektą, keturiose valstybėse narėse buvo atlikti bandymai lauko sąlygomis; juos atlikus paaiškėjo, kaip stipriai skiriasi buvimo vietos nustatymo pagal CELL ID ir GNSS tikslumas: pagal CELL ID buvimo vieta nustatoma 1,5–5 kilometrų tikslumu, o pagal GNSS buvimo vieta nustatoma 6–28 metrų tikslumu
                  5
               . Toks skirtumas yra labai reikšmingas, nes 2017 m. pagalbos tarnybos sulaukė 301 milijono pagalbos skambučių. Didžioji dalis (71 proc.) šių skambučių buvo gauta iš mobiliųjų telefonų
                  6
               .
            
            
               Pagal 2014 m. balandžio 16 d. Europos Parlamento ir Tarybos radijo įrenginių direktyvos 2014/53/ES dėl valstybių narių įstatymų, susijusių su radijo įrenginių tiekimu rinkai, suderinimo, kuria panaikinama Direktyva 1999/5/EB, 3 straipsnio 3 dalies g punktą Komisijai suteikti įgaliojimai priimti deleguotuosius aktus, siekiant užtikrinti, kad radijo įrenginiuose būtų įdiegtos tam tikros funkcijos, leidžiančius susisiekti su skubios pagalbos tarnybomis.
            
            
               Naudodamasi suteiktais įgaliojimais, Komisija Deleguotuoju reglamentu siekia nustatyti ir paaiškinti klases ir kategorijas, kurioms taikomas tas straipsnis, kad užtikrintų, jog delniniai mobilieji telefonai su pažangiosios kompiuterijos technologijomis (paprastai vadinami „išmaniaisiais telefonais“ (toliau – mobilieji prietaisai) leistų susisiekti su pagalbos tarnybomis.
            
            
               Tai bus pasiekta mobiliųjų prietaisų gamintojams nustatant reikalavimą įdiegti technologinius sprendimus, kurie leistų priimti ir tvarkyti buvimo vietos nustatymo duomenis, gaunamus belaidžio ryšio tinklo signalais, ir GNSS duomenis, suderinamus ir sąveikius bent su Reglamente (ES) Nr. 1285/2013
                  7
                nurodyta sistema „Galileo“, siekiant, kad pagalbos iškvieta veiktų veiksmingiau.
            
            
               Naudojant kelias GNSS palydovų sistemas padidėja galimybė labai tiksliai nustatyti buvimo vietą, ypač sudėtingoje aplinkoje, kur radijo ryšys gali trūkinėti, pavyzdžiui, miesto gatvėse su aukštais pastatais. Taip pat siaurose gatvėse, kai virš pastatų matomas mažas dangaus plotas ir jie trukdo palydovų signalams, kiekvienas papildomas prietaiso pagautas palydovo signalas gali padidinti buvimo vietos nustatymo tikslumą
                  8
               .
            
            
               Sistema „Galileo“ yra vienintelė civilių kontroliuojama GNSS
                  9
               , kurios savininkė yra ES. Ji siunčia nuolatinius ir tikslius navigacijos signalus ES piliečiams ir kitiems viso pasaulio gyventojams ir turi unikalių funkcijų, įskaitant per paieškos ir gelbėjimo operacijas naudojamas funkcijas
                  10
               , ir teikia didelio tikslumo ir autentiškumo patvirtinimo paslaugas
                  11
                profesinėse ir specializuotosiose prietaikose.
            
            
               „Galileo“ suteiks galimybę viso pasaulio GNSS naudotojams labai patikimai
                  12
                nustatyti buvimo vietą, navigacijos maršrutą ir laiką, ypač kai ji bus naudojama kartu su kitomis GNSS sistemomis. Užtikrinti galimybę naudoti GNSS ir „Galileo“ yra labai svarbu, kai buvimo vieta nustatoma pagal mobiliojo telefono teikiamus duomenis, nes šios sistemos užtikrins didesnį patikimumą ir tikslumą, palyginti su kitomis atskirai naudojamomis padėties nustatymo sistemomis
                  13
               .
            
            
               Be to, ES kosmoso strategijoje
                  14
                buvo nustatytas prioritetas sistemą „Galileo“ įtraukti į mobiliuosius prietaisus. Priemonės, kurios turi būti suderinamos su „Galileo“, būtų panašios į priemones, patvirtintas „eCall“ reglamentu dėl galimybės transporto priemonėje naudoti telefono numeriu 112 grindžiamą „eCall“ iškvietos sistemą
                  15
               .
            
            
               Nustačius reikalavimą sudaryti galimybę buvimo vietą nustatyti pagal belaidžio ryšio tinklo signalą, būtų galima nustatyti tikslesnę galutinio naudotojo buvimo vietą tais atvejais, kai negalima gauti GNSS buvimo vietos duomenų, pavyzdžiui, esant uždarose patalpose
                  16
               .
            
            
               Nustačius reikalavimą perduoti GNSS ir belaidžio ryšio tinklo siunčiamus buvimo vietos duomenis, juos iš tiesų būtų galima panaudoti pagalbos iškvietos atvejais, atsižvelgiant į tai, kad jau yra technologinių galimybių tai daryti. Viena tokia technologinė galimybė yra žinoma kaip pažangusis buvimo vietos nustatymas mobiliaisiais prietaisais (angl. Advanced Mobile Location (AML)). Taikant šį metodą, skambinančio asmens išmanusis telefonas trumpąja žinute siunčia GNSS / belaidžio ryšio tinklo / CELL ID duomenis bendrajam pagalbos centrui (BPC). AML jau įdiegtas aštuoniose ES valstybėse narėse – Jungtinėje Karalystėje, Estijoje, Lietuvoje, Belgijoje, Airijoje, Suomijoje, Maltoje ir Austrijoje. Jo diegimo veiksmai pagrįsti Europos telekomunikacijų standartų instituto (ETSI) paskelbta technine ataskaita
                  17
               . Ši techninė ataskaita apima GPS ir „Galileo“. AML funkcinė galimybė tinka operacinėms sistemoms, kurios naudojamos daugiau kaip 95 proc. visų išmaniųjų telefonų Europoje
                  18
               .
            
            
               Manoma, kad poveikis mobiliųjų prietaisų gamintojams bus minimalus, nes priemonės skirtos tiems mobiliesiems telefonams, kurie jau turi GNSS naudojimo galimybę. Beveik visi šiuo metu rinkoje siūlomi nauji išmanieji telefonai turi GNSS naudojimo galimybę. Europos pasaulinės navigacijos palydovų sistemos agentūra (GSA) apskaičiavo, kad 2017 m. 82 proc. mobiliųjų telefonų buvo su GNSS naudojimo galimybe. Šis skaičius iki 2020 m., kai bus pradėtas taikyti šis aktas, turėtų siekti beveik 100 proc.
            
            
               Pirmaujantys išmaniųjų telefonų lustų rinkinių gamintojai jau siūlo su „Galileo“ suderintus lustus, o išmanieji telefonai su „Galileo“ naudojimo galimybe, rinkai tiekiami nuo 2016 m.
                  19
               . Remiantis tyrimu „HELP 112“, „Galileo“ naudojimo galimybės įdiegimo sąnaudos būtų nedidelės, nes tam nereikia specialių techninės įrangos komponentų
                  20
               . Visi didieji mobiliųjų telefonų gamintojai į savo telefonus įdiegė „Galileo“ (pvz., „Apple“, „Sony“, „Samsung“ ir „Huawei“)
                  21
               .
            
            
               Todėl dėl deleguotojo reglamentu dabartinės rinkos tendencijos tik sustiprėtų ir padidėtų teisinis tikrumas. Teisinio tikrumo, kad mobiliųjų prietaisų gamintojai siūlys ir toliau teiks buvimo vietos duomenų perdavimo funkciją, labiausiai reikia valstybėms narėms, šiuo metu investuojančioms į savo BPC parengtį priimti iš mobiliųjų prietaisų siunčiamus duomenis apie skambinančio asmens buvimo vietą
                  22
               .
            
            
               Deleguotasis reglamentas padės užtikrinti vienodesnes sąlygas greitai ir veiksmingai susisiekti su pagalbos tarnybomis visose ES valstybėse narėse.
            
            
               Pagal Direktyvą dėl privatumo ir elektroninių ryšių
                  23
                valstybės narės gali priimti specialias nuostatas, kuriomis elektroninių ryšių paslaugų teikėjams suteikiama teisė pagalbos tarnyboms perduoti buvimo vietos duomenis be išankstinio atitinkamo naudotojo ar abonento sutikimo.
            
         
         
            
               Manoma, kad dėl šio deleguotojo reglamento mobiliųjų prietaisų gamintojų administracinė našta nepadidės, nes jie į savo prietaisus jau įdiegė AML ir GNSS funkcijas. GNSS funkcija nedaro poveikio mobiliųjų telefonų operatoriams, nes technologinis sprendimas yra išmaniajame telefone
                  24
               .
            
            
               Jis taip pat neturėtų jokių finansinių pasekmių ES biudžetui.
            
            
               2.KONSULTACIJOS PRIEŠ PRIIMANT AKTĄ
            
            
               Komisija keletą kartų konsultavosi su suinteresuotosiomis šalimis dėl to, kaip užtikrinti mobiliųjų telefonų suderinamumą su „Galileo“ pagalbos iškvietos atvejais.
            
            
               2014 m. gegužės 7 d. surengtas viešasis klausymas, kuriame siekta sužinoti suinteresuotųjų šalių, dalyvaujančių teikiant skubią pagalbą pagal iškvietimą telefono numeriu 112, nuomones ir pasiūlymus dėl galimybės leisti mobiliesiems telefonams nustatyti skambinančio asmens buvimo vietą naudojant GNSS, o tiksliau „Galileo“, ir nusiųsti informaciją į BPC
                  25
               .
            
            
               Dauguma suinteresuotųjų šalių pasisakė už priemones, kuriomis būtų padidintas teisinis tikrumas, kad būtų galima paspartinti skambinančio asmens buvimo vietos nustatymo pagal GNSS įdiegimą ir užtikrinti, kad visuomenei teikiama paslauga būtų greita, veiksminga ir vienoda. Jie mano, kad tai taip pat užtikrintų ES nepriklausomumą, kuris yra be galo svarbus ekstremaliosiose situacijose.
            
            
               Viešosios konsultacijos vyko nuo 2016 m. balandžio 18 d. iki liepos 12 d., prieš priimant Kosmoso strategiją. Konsultacijos buvo skirtos viešojo ir privačiojo sektorių suinteresuotosioms šalims, pramonės įmonėms, įskaitant mažąsias ir vidutines įmones (MVĮ), mokslinių tyrimų ir akademinei bendruomenei Europoje, taip pat piliečiams, norėjusiems pasidalyti nuomone apie būsimą kosmoso strategiją. Programos „Galileo“ naudojimas pagalbos iškvietos tikslais (E 112) buvo laikomas labai naudingu; dauguma suinteresuotųjų šalių nurodė, kad skambinančio asmens buvimo vieta būtų nustatyta daug tiksliau, jei būtų naudojami GNSS, įskaitant „Galileo“, buvimo vietos nustatymo duomenys
                  26
               .
            
            
               Deleguotojo reglamento poveikio vertinimas neatliktas, nes juo tiesiog paaiškinami kiti teisės aktai, kurių poveikio vertinimai buvo atlikti: Universaliųjų paslaugų direktyva
                  27
               , Europos elektroninių ryšių kodeksas
                  28
                ir Radijo įrenginių direktyva
                  29
               . Be to, valstybės narės jau įpareigotos pagal Universaliųjų paslaugų direktyvą, o ateityje – pagal Europos elektroninių ryšių kodeksą užtikrinti, kad būtų teikiama buvimo vietos informacija. Šiuo deleguotuoju reglamentu suteikiamas teisinis tikrumas dėl to, kad skambinančio asmens buvimo vietos nustatymo technologinis sprendimas turi būti veiksmingai įgyvendintas. Rinkos dalyviai jau sukūrė technologinį sprendimą, kaip panaudoti GNSS ir belaidžio ryšio signalų informaciją, ir šiuo metu jis įdiegtas daugiau kaip 95 proc. visų išmaniųjų telefonų. Išmaniųjų telefonų gamintojų patiriamos sąnaudos labai mažos, nes sprendimas rastas pritaikant programinę įrangą.
            
            
               Deleguotasis reglamentas valstybėms narėms buvo pristatytas Kosmoso politikos ekspertų grupės posėdžiuose 2017 m. lapkričio 14 d.
                  30
                ir 2018 m. kovo 14 d.
                  31
               . Valstybėms narėms ir pramonės atstovams jis dar buvo pristatytas 2017 m. gruodžio 1 d.
                  32
                ir 2018 m. balandžio 16 d.
                  33
                Telekomunikacijų atitikties vertinimo ir rinkos priežiūros komiteto (TCAM) posėdžiuose.
            
            
               3.DELEGUOTOJO AKTO TEISINIAI ASPEKTAI
            
            
               Remiantis Sutarties dėl Europos Sąjungos veikimo (SESV) 290 straipsniu šiuo Komisijos deleguotuoju reglamentu papildoma Direktyva 2014/53/ES, ypač jos 3 straipsnio 3 dalies g punktas.
            
            
               Pagal Direktyvos 2014/53/ES 3 straipsnio 3 dalies g punktą Komisijai suteikiami įgaliojimai priimti deleguotuosius aktus dėl radijo ryšio įrenginių kategorijų ar klasių, siekiant užtikrinti, kad radijo įrenginiuose būtų galima įdiegti tam tikras funkcijas, leidžiančias susisiekti su skubios pagalbos tarnybomis.
            
            
               Direktyvos 2014/53/ES 3 straipsnio 3 dalies g punktu pagrįsto Deleguotojo reglamento tikslas yra tiksliai nurodyti funkcijas, klases ir kategorijas, kurioms taikomas tas straipsnis.
            
            
               Deleguotajame reglamente bus nurodyta, kad 3 straipsnio 3 dalies g punktas taikomas delniniams mobiliesiems telefonams su pažangiosios kompiuterijos technologijomis (mobiliesiems prietaisams, paprastai vadinamiems išmaniaisiais telefonais).
            
            
               Taip siekiama užtikrinti, kad šiuose mobiliuosiuose prietaisuose būtų įdiegti technologiniai sprendimai, leidžiantys priimti ir tvarkyti buvimo vietos duomenis, gaunamus belaidžio ryšio tinklo signalais, ir pasaulinės navigacijos palydovų sistemos duomenis, suderinamus ir sąveikius bent su Reglamente (ES) Nr. 1285/2013 nurodyta sistema „Galileo“, kad pagalbos iškvieta veiktų veiksmingiau.
            
            
               KOMISIJOS DELEGUOTASIS REGLAMENTAS (ES) …/...
            
            
               2018 12 12
            
            
               kuriuo papildomos Europos Parlamento ir Tarybos direktyvos 2014/53/ES nuostatos dėl esminių reikalavimų, nurodytų tos direktyvos 3 straipsnio 3 dalies g punkte, taikymo siekiant nustatyti mobiliaisiais prietaisais pagalbą kviečiančio asmens buvimo vietą
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2014 m. balandžio 16 d. Europos Parlamento ir Tarybos direktyvą 2014/53/ES dėl valstybių narių įstatymų, susijusių su radijo įrenginių tiekimu rinkai, suderinimo, kuria panaikinama Direktyva 1999/5/EB
                  34
               , ypač į jos 3 straipsnio 3 dalį,
            
            
               kadangi:
            
            
               (1)kaip nurodyta Direktyvos 2014/53/ES 14 konstatuojamojoje dalyje, radijo įrenginiai gali būti naudojami susisiekiant su pagalbos tarnybomis, todėl tinkamais atvejais jie turėtų būti sukonstruoti taip, kad juose būtų įmanoma įdiegti funkcijas, kurių reikia norint su jomis susiekti;
            
            
               (2)Europos Parlamento ir Tarybos reglamentu (ES) Nr. 1285/2013
                  35
                pagal programą „Galileo“ buvo sukurta pasaulinė palydovinės navigacijos sistema (toliau – GNSS), kuri visiškai priklauso Sąjungai, yra jos kontroliuojama ir civiliams kontroliuojant teikia labai tikslios padėties nustatymo paslaugas. Sistemą „Galileo“ galima naudoti kartu su kitomis GNSS;
            
            
               (3)2016 m. priimtoje Europos kosmoso strategijoje
                  36
                skelbiama apie priemones, kuriomis sudaromos galimybės mobiliuosiuose telefonuose pradėti naudoti „Galileo“ buvimo vietos nustatymo ir navigacijos paslaugas;
            
            
               (4)2017 m. gruodžio 5 d. išvadose
                  37
                Taryba remia patikimos kosmoso taikmenų ir paslaugų galutinės grandies rinkos plėtrą ir pabrėžia, kad šiuo tikslu reikėtų imtis tinkamų priemonių, įskaitant, kai tinkama, reglamentavimo priemones, siekiant visiško Sąjungoje parduodamų prietaisų suderinamumo su sistema „Galileo“ ir paskatinti pasaulinėje rinkoje naudoti su „Galileo“ jau suderintus prietaisus;
            
            
               (5)Europos Parlamento ir Tarybos direktyvoje 2002/22/EB
                  38
                numatytas Europos bendrojo pagalbos telefono numerio („112“) įdiegimas visoje Sąjungoje ir valstybės narės įpareigojamos užtikrinti, kad įmonės, teikiančios galutiniams paslaugų gavėjams elektroninių ryšių paslaugas, leidžiančias skambinti numeriu arba numeriais, esančiais nacionaliniame numeracijos plane, teiktų informaciją apie skambinančio asmens buvimo vietą tarnyboms, kurioms skambinama bent Europos bendruoju pagalbos telefono numeriu „112“;
            
            
               (6)delniniai mobilieji telefonai su pažangiosios kompiuterijos technologijomis (toliau – mobilieji prietaisai) priskiriami prie tos kategorijos telekomunikacijų radijo įrenginių, kuriais Sąjungoje dažniausiai skambinama Europos bendruoju pagalbos telefono numeriu „112“;
            
            
               (7)siekiant užtikrinti, kad pagalbos paslaugos būtų teikiamos veiksmingai, labai svarbu, kokiu tikslumu galima nustatyti radijo įrenginių, kuriais susisiekiama su pagalbos tarnybomis, buvimo vietą. Šiuo metu mobiliaisiais prietaisais pagalbą iškvietusio asmens buvimo vieta nustatoma taikant CELL ID metodą, remiantis mobiliojo ryšio bokšto, prie kurio prisijungęs mobilusis prietaisas, aprėpties zona. Mobiliojo ryšio bokšto aprėpties zonos ribos gali svyruoti nuo 100 metrų iki kelių kilometrų. Dėl to tam tikrais atvejais, ypač kalnuose, miestuose ir dideliuose pastatuose, nustatant pagalbą kviečiančių asmenų buvimo vietą galima didelė paklaida; 
            
            
               (8)pagal CELL ID metodą ir pagal belaidžio ryšio tinklo ir GNSS teikiamą informaciją nustatant skambinančio asmens buvimo vietą, ji gali būti nustatyta kur kas tiksliau, dėl to gelbėjimo veiksmai būtų atliekami greičiau ir veiksmingiau, o ištekliai naudojami optimaliau;
            
            
               (9)skambinančio asmens buvimo vietos nustatymo pagal GNSS sprendimai jau įdiegti aštuoniose valstybėse narėse ir tam tikrose trečiosiose šalyse;
            
            
               (10)dėl transporto priemonėse montuojamos telefono numeriu 112 grindžiamos „eCall“ iškvietos sistemos Europos Parlamento ir Tarybos reglamente (ES) 2015/758
                  39
                jau nustatytas reikalavimas dėl šių sistemų imtuvų suderinamumo su „Galileo“ ir EGNOS sistemų teikiamomis padėties nustatymo paslaugomis;
            
            
               (11)dėl nurodytų priežasčių mobilieji prietaisai taip pat turėtų būti priskiriami prie Direktyvos 2014/53/ES 3 straipsnio 3 dalies g punkte nurodytų radijo įrenginių, kuriuose įdiegtos tam tikros funkcijos, leidžiančios susisiekti su skubios pagalbos tarnybomis, kategorijos. Pagalbos iškvietos atveju nauji mobilieji prietaisai turėtų suteikti prieigą prie belaidžio ryšio tinklo ir GNSS buvimo vietos informacijos, o buvimo vietos nustatymo funkcija turėtų būti suderinama su pagal programą „Galileo“ teikiamomis paslaugomis ir su ja sąveikauti; 
            
            
               (12)Direktyvoje 2014/53/ES nustatyti tik esminiai reikalavimai. Kad būtų lengviau vertinti atitiktį šiems reikalavimams, joje numatyta radijo įrenginių, kurie atitinka pagal Europos Parlamento ir Tarybos reglamentą (ES) Nr. 1025/2012
                  40
                priimtus neprivalomus darniuosius standartus, skirtus išsamioms techninėms tų reikalavimų specifikacijoms nustatyti, atitikties prielaida;
            
            
               (13)Europos elektrotechnikos standartizacijos komitetas (CENELEC) ir Europos telekomunikacijų standartų institutas (ETSI) buvo paprašyti parengti radijo įrenginių darniuosius standartus (M/536)
                  41
                ir taip padėti įgyvendinti Direktyvos 2014/53/ES 3 straipsnį;
            
            
               (14)ekonominės veiklos vykdytojams reikėtų suteikti pakankamai laiko, kad jie galėtų atlikti ateityje rinkai numatomų pateikti mobiliųjų prietaisų būtinus pakeitimus. Jokia šio reglamento nuostata neturėtų būti aiškinama kaip draudžianti ekonominės veiklos vykdytojams jo laikytis nuo jo įsigaliojimo dienos; 
            
            
               (15)rengdama šiame reglamente nustatytas priemones, Komisija surengė reikiamas konsultacijas, įskaitant konsultacijas su ekspertais, o su Kosmoso politikos ekspertų grupe konsultavosi 2017 m. lapkričio 14 d. bei 2018 m. kovo 14 d. posėdžiuose,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               1.Direktyvos 2014/53/ES 3 straipsnio 3 dalies g punkte nustatyti esminiai reikalavimai taikomi delniniams mobiliesiems telefonams, kurių funkcijos panašios į kompiuterio duomenų tvarkymo ir saugojimo funkcines galimybes.
            
         
         
            
               2.Atitiktis 1 daliai užtikrinama technologiniais sprendimais, leidžiančiais priimti ir tvarkyti belaidžio ryšio tinklo duomenis, pasaulinės navigacijos palydovų sistemos duomenis, suderinamus ir sąveikius bent su Reglamente (ES) Nr. 1285/2013 nurodyta sistema „Galileo“, ir leidžiančiais tuos duomenis perduoti pagalbos iškvietos atvejais.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo [36 mėnesiai nuo šio reglamento įsigaliojimo].
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2018 12 12
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        2002 m. kovo 7 d. Europos Parlamento ir Tarybos direktyva 2002/22/EB dėl universaliųjų paslaugų ir paslaugų gavėjų teisių, susijusių su elektroninių ryšių tinklais ir paslaugomis (Universaliųjų paslaugų Direktyva).
               
               
                  
                     (2)
                  
                        Tyrimas „HELP 112“ – Europos Komisijos finansuojamas tyrimas, pateikiamas adresu 
                  https://ec.europa.eu/growth/content/help112-project_en.
               
               
                  
                     (3)
                  
                        Pasaulinis autonomiškas geoerdvinės padėties nustatymas. GNSS arba pasaulinės navigacijos palydovų sistemos leidžia nustatyti elektroninių imtuvų padėtį (ilgumos, platumos ir aukščio koordinates).
               
               
                  
                     (4)
                  
                        Plg. apžvalgą, pateiktą tyrime „HELP 112“.
               
               
                  
                     (5)
                  
                        Tyrimas „HELP 112“,
               
               
                  
                     (6)
                  
                        
                  https://ec.europa.eu/digital-single-market/en/news/implementation-european-emergency-number-112-results-eleventh-data-gathering-round.
                   
               
               
                  
                     (7)
                  
                  
                        Europos GNSS sistemos:
                  
                  
                     - EGNOS – signalų tikslinimo sistema, pagerinanti GPS tikslumą ir teikianti informaciją apie jos patikimumą visoje Europoje;
                  
                  
                     - „Galileo“ – civilių kontroliuojama Europos pasaulinė palydovinės navigacijos sistema, naudojama kartu su kitomis GNSS sistemomis ir teikianti labai tikslios padėties nustatymo paslaugą.
                  
                  
                     Abi sistemos yra kontroliuojamos civilių ir nemokamos, žr. 2013 m. gruodžio 11 d. Europos Parlamento ir Tarybos reglamentą (ES) Nr. 1285/2013 dėl Europos palydovinės navigacijos sistemų įdiegimo ir eksploatavimo.
                  
               
               
                  
                     (8)
                  
                        Tyrimas „HELP 112“.
               
               
                  
                     (9)
                  
                        
                  https://www.gsc-europa.eu/galileo-overview/what-is-galileo
               
               
                  
                     (10)
                  
                        
                  https://www.gsa.europa.eu/european-gnss/galileo/services/galileo-search-and-rescue-sar-service
                   
               
               
                  
                     (11)
                  
                        2018 m. kovo 2 d. Komisijos įgyvendinimo sprendimas (ES) 2018/321, kuriuo iš dalies keičiamas Įgyvendinimo sprendimas (ES) 2017/224, kuriuo nustatomos pagal programą „Galileo“ sukurtos sistemos Europos Parlamento ir Tarybos reglamento (ES) Nr. 1285/2013 2 straipsnio 4 dalies c punkte nurodytai funkcijai atlikti teikiamos komercinės paslaugos techninės ir veikimo specifikacijos.
               
               
                  
                     (12)
                  
                        
                  https://www.gsc-europa.eu/electronic-library/performance-reports
               
               
                  
                     (13)
                  
                        
                  https://www.gsc-europa.eu/electronic-library/performance-reports
               
               
                  
                     (14)
                  
                        COM (2016) 705 final, „Europos kosmoso strategija“.
               
               
                  
                     (15)
                  
                  
                        2015 m. balandžio 29 d. Europos Parlamento ir Tarybos reglamentas (ES) 2015/758 dėl tipo patvirtinimo reikalavimų transporto priemonėse montuojamos telefono numeriu 112 grindžiamos „eCall“ iškvietos sistemos įdiegimo atžvilgiu, kuriuo iš dalies keičiama Direktyva 2007/46/EB.
                  
               
               
                  
                     (16)
                  
                        Tyrimas „HELP 112“, 
               
               
                  
                     (17)
                  
                        
                  http://www.etsi.org/deliver/etsi_tr/103300_103399/103393/01.01.01_60/tr_103393v010101p.pdf
                   
               
               
                  
                     (18)
                  
                        Šaltiniai: 
                  https://www.apple.com/newsroom/2018/03/ios-11-3-is-available-today/
                  ; 
                  https://blog.google/topics/google-europe/helping-emergency-services-find-you/
                  ; 
                  https://ec.europa.eu/growth/content/help112-project_en.
               
               
                  
                     (19)
                  
                        Atnaujintą telefonų, kuriuose įdiegtas „Galileo“, sąrašą rasite 
                  www.usegalileo.eu.
                   
               
               
                  
                     (20)
                  
                        Žr. tyrime „HELP 112“ pateiktą sąnaudų ir naudos analizę.
               
               
                  
                     (21)
                  
                        Atnaujintą telefonų, kuriuose įdiegtas „Galileo“, sąrašą rasite 
                  www.usegalileo.eu.
               
               
                  
                     (22)
                  
                        Žr. tyrime „HELP 112“ pateiktą sąnaudų ir naudos analizę.
               
               
                  
                     (23)
                  
                        2002 m. liepos 12 d. Europos Parlamento ir Tarybos direktyva 2002/58/EB dėl asmens duomenų tvarkymo ir privatumo apsaugos elektroninių ryšių sektoriuje (Direktyva dėl privatumo ir elektroninių ryšių).
               
               
                  
                     (24)
                  
                        Žr. tyrime „HELP 112“ pateiktą sąnaudų ir naudos analizę.
               
               
                  
                     (25)
                  
                        
                  https://www.gsc-europa.eu/news/how-to-enable-better-location-for-emergency-calls-galileo-and-112
               
               
                  
                     (26)
                  
                        Konsultacijas su suinteresuotosiomis šalimis rasite 
                  https://ec.europa.eu/growth/content/public-consultation-space-strategy-europe-0_en.
                   
               
               
                  
                     (27)
                  
                        2002 m. kovo 7 d. Europos Parlamento ir Tarybos direktyva 2002/22/EB dėl universaliųjų paslaugų ir paslaugų gavėjų teisių, susijusių su elektroninių ryšių tinklais ir paslaugomis. 
               
               
                  
                     (28)
                  
                        Europos Parlamento ir Tarybos direktyvos, kuria nustatomas Europos elektroninių ryšių kodeksas (nauja redakcija), pasiūlymas (COM(2016) 590).
               
               
                  
                     (29)
                  
                        2014 m. balandžio 16 d. Europos Parlamento ir Tarybos direktyva 2014/53/ES dėl valstybių narių įstatymų, susijusių su radijo įrenginių tiekimu rinkai, suderinimo, kuria panaikinama Direktyva 1999/5/EB. Radijo įrangos direktyva 2014/53/ES.
               
               
                  
                     (30)
                  
                        
                  http://ec.europa.eu/transparency/regexpert/index.cfm?do=groupDetail.groupDetaigroupIDl&=2486
                  
               
               
                  
                     (31)
                  
                        
                  http://ec.europa.eu/transparency/regexpert/index.cfm?do=groupDetail.groupDetail&groupID=2486
                  
               
               
                  
                     (32)
                  
                        
                  https://circabc.europa.eu/w/browse/552ffe2a-3176-47d7-8725-92d4a5dd5a4f
               
               
                  
                     (33)
                  
                        
                  Ten pat.
               
               
                  
                     (34)
                  
                        OL L 153, 2014 5 22, p. 62.
               
               
                  
                     (35)
                  
                        2013 m. gruodžio 11 d. Europos Parlamento ir Tarybos reglamentas (ES) Nr. 1285/2013 dėl Europos palydovinės navigacijos sistemų įdiegimo ir eksploatavimo, kuriuo panaikinamas Tarybos reglamentas (EB) Nr. 876/2002 ir Europos Parlamento ir Tarybos reglamentas (EB) Nr. 683/2008 (OL L 347, 2013 12 20, p. 1). 
               
               
                  
                     (36)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos kosmoso strategija“ (COM(2016)705 final).
               
               
                  
                     (37)
                  
                  
                        2017 m. gruodžio 5 d. Tarybos išvados dėl programų GALILEO ir EGNOS įgyvendinimo ir Europos GNSS agentūros veiklos rezultatų laikotarpio vidurio vertinimo, 15435/17.
                  
               
               
                  
                     (38)
                  
                        2002 m. kovo 7 d. Europos Parlamento ir Tarybos direktyva 2002/22/EB dėl universaliųjų paslaugų ir paslaugų gavėjų teisių, susijusių su elektroninių ryšių tinklais ir paslaugomis (Universaliųjų paslaugų direktyva) (OL L 108, 2002 4 24, p. 51).
               
               
                  
                     (39)
                  
                        2015 m. balandžio 29 d. Europos Parlamento ir Tarybos reglamentas (ES) 2015/758 dėl tipo patvirtinimo reikalavimų transporto priemonėse montuojamos telefono numeriu 112 grindžiamos „eCall“ iškvietos sistemos įdiegimo atžvilgiu, kuriuo iš dalies keičiama Direktyva 2007/46/EB (OL L 123, 2015 5 19, p. 77).
               
               
                  
                     (40)
                  
                        2012 m. spalio 25 d. Europos Parlamento ir Tarybos reglamentas (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (OL L 316, 2012 11 14, p. 12).
               
               
                  
                     (41)
                  
                        2015 m. rugpjūčio 4 d. Komisijos įgyvendinimo sprendimas C(2015) 5376 final dėl Europos elektrotechnikos standartizacijos komitetui ir Europos telekomunikacijų standartizacijos institutui teikiamo prašymo dėl radijo įrenginių standartizacijos, padedant įgyvendinti Europos Parlamento ir Tarybos direktyvą 2014/53/ES.